
A V I Z

 asupra propunerii legislative „Legea pâinii”


În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă „Legea pâinii”, trimisă cu adresa nr. P.l. x 85 din 22 februarie 2006, înregistrat  sub nr. 31/159 din 23 februarie 2006.


Camera Deputaţilor este  Cameră  decizională.



Potrivit prevederilor art. 61 din Regulamentul Camerei Deputaţilor, comisia a dezbătut propunerea legislativă, menţionată mai sus, în şedinţa din 8 martie 2006.



Membrii comisiei au examinat propunerea legislativă supusă aprobării, expunerea de motive şi avizul favorabil al Consiliului Legislativ nr. 984/18.07.2005. Senatul a respins această iniţiativă legislativă în şedinţa din  15 februarie 2006. Guvernul, prin punctul de vedere transmis, a precizat că nu susţine adoptarea propunerii legislative, deoarece denumirea propunerii nu este adecvată fiind de fapt utilizarea în exclusivitate la fabricarea pâinii din făină albă sau semialbă, a făinii fortifiante îmbogăţite cu vitamine şi microelemente, în vederea îmbunătăţirii stării de sănătate a populaţiei României; reglementarea strictă a conţinutului acestui aliment constituie o măsură cu efect echivalent barierelor la libera circulaţie a mărfurilor; în legislaţia naţională există norme referitoare la producerea, ambalarea, etichetarea, calitatea şi comercializarea alimentelor; prevederile art. 5, alin. (2), sunt stabilite prin acte normative armonizate cu reglementările europene, respectiv prin H.G. nr. 106/2002; prevederile art.6 sunt stabilite prin H.G. nr. 1196/2002 şi  prevederile art. 7, alin. (1), sunt stabilite prin H.G. nr. 106/2002.


În urma dezbaterilor, cu unanimitate de voturi, s-a hotărât avizarea favorabilă a propunerii legislative.



În raport de obiectul şi conţinutul său, proiectul de lege face parte din categoria legilor ordinare.

